Suomalaisten kiinnostus virolaisia halpahautajaisia kohtaan kasvaa. Tuhkaamisen kustannuksia Virossa pudottaa sekin, että sen voi suorittaa edullisessa laina-arkussa.

Hautajaisten järjestäminen Virossa voi olla huomattavasti halvempaa kuin Suomessa.

Tallinnan hautaustoimistoista kerrotaan, että myös Suomesta tunnetaan mielenkiintoa Viron tuhkauspalveluja kohtaan.

Suomen kansalaisen hautaaminen Viroon on mahdollista, kunhan suomalaisen vainajan omaisella on mukanaan suomalaisen lääkärin kirjoittama hautauslupa.

Suomen kansalaisen hautaaminen Viroon on mahdollista, kunhan suomalaisen vainajan omaisella on mukanaan suomalaisen lääkärin kirjoittama hautauslupa. MOSTPHOTOS

Alkukesästä Viron etelänaapurissa Latviassa tapahtunut auto-onnettomuus paljasti, että Latviasta kuljetetaan ruumiita Viroon tuhkattaviksi.

Etelä-Viron Võrussa on krematorio, jossa yksi tuhkaaminen maksaa alta 200 euroa, eli vähemmän kuin Latviassa, joten ruumisralli Latviasta Viroon on rahallisesti kannattavaa.

Onnettomuus tosin paljasti senkin, että ruumiita kuljetetaan Latviasta Viroon kuin puuhalkoja konsanaan: tavallisella pakettiautolla, jossa ruumiit on pakattu tavallisiin kasseihin.

Tallinnan hautaustoimistoista kerrotaan, että myös Suomesta tunnetaan mielenkiintoa Viron tuhkauspalveluja kohtaan. Kiinnostusta on myös hautauksen suorittamiseen Virossa ja etenkin Tallinnassa edellyttäen, että Virossa hautaaminen on halvempaa kuin Suomessa.

Suomalaisia, jolla ei ole aiempia siteitä Viroon, voi haudata Tallinnassa etenkin Pärnamäen hautausmaalle. Pärnamäellä noin kymmenen kilometrin päässä Tallinnan keskustasta sijaitsee myös krematorio.

Arkku parilla eurolla

Suomen kansalaisen hautaaminen Viroon on mahdollista, kunhan suomalaisen vainajan omaisella on mukanaan suomalaisen lääkärin kirjoittama hautauslupa.

Suomalaisen hautaamiseen Virossa tarvitaan vainajan omaisten antamat perustelut ja kyseisen hautausmaan suostumus. Niin tarvitaan myös virolaisen hautaamiseen Suomessa.

Kuinka paljon halvempia hautaus ja tuhkaaminen Virossa sitten ovat?

Tuhkauksen kustannuksia Virossa pudottaa sekin, että Virossa sen voi suorittaa myös laina-arkussa. Käytännössä prosessi etenee niin, että ruumis on oikeassa mutta krematorion omistamassa puuarkussa siihen saakka, kunnes se on menossa uuniin, mutta aivan viime hetkellä se siirretään kustannustehokkaaseen parin euron halpa-arkkuun.

Poltettavat halpa-arkut maksavat Virossa alle kymmenen euroa.

Suomessa halvimmat puuarkut maksavat pari sataa euroa. Jotkut tosin tekevät oman arkkunsa itse, jolloin se on vielä edullisempi.

Pelkkä vainajan tuhkaaminen maksaa Tallinnassa pääsääntöisesti 250−300 euroa. Esimerkiksi hautaustoimisto Kristinin omassa krematoriossa se maksaa 250 euroa. Kappelin käytöstä tuhkaushautajaisten yhteydessä Kristin velottaa 35 euroa. Kristinin krematorio sijaitsee hautausmaan yhteydessä Maardussa, parinkymmenen kilometrin päässä Tallinnasta.

Hämmästyttävää kyllä tuhkaaminen voi olla edullisempaa Helsingissä kuin Virossa. Helsingin seurakuntayhtymästä kerrotaan, että tuhkaaminen maksaa helsinkiläiselle 200 euroa ja ulkopaikkakuntalaiselle 420 euroa.

Uurnahautaus 60 eurolla

Huomattavaa hintaeroa Helsingin ja Tallinnan välille syntyy siinä vaiheessa, kun aletaan etsiä hautapaikkaa. Tallinnan hautausmailla hautapaikka nimittäin ei maksa mitään. Tallinnassa hautapaikka luovutetaan pääsääntöisesti 15 vuodeksi.

Historiallisista syistä Tallinnan hautausmaita eivät omista seurakunnat vaan Tallinnan kaupungille kuuluva yritys nimeltä Tallinna Kalmistud, eli Tallinnan Hautausmaat.

Myös hautojen hoitomaksut ovat Virossa reilustikin edullisempia kuin Suomessa. Se tosin kannattanee ottaa huomioon, että Virossa hautausmaiden yleisilme on karumpi kuin Suomessa.

Hautaustoimen päällikkö Risto Lehto Helsingin seurakuntayhtymässä kertoo, että Helsingissä uurnahautapaikan lunastaminen 25 vuodeksi maksaa helsinkiläiselle 125 euroa ja ulkopaikkakuntalaiselle 250 euroa. Hautapaikan ja tuhkausmaksun lisäksi on hautaajan maksettava hautausmaksu, joka on helsinkiläiselle 100 euroa ja ulkopaikkakuntalaiselle 140 euroa.

Halvimmillaan helsinkiläisen tuhkahautaus sisältäen uurnahautapaikan maksaa siis 425 euroa.

Tuhkauurnan hautaamisen hinnaksi suvun jo käytössä olevaan kammioon Tallinna Kalmistud kertoo 60 euroa. Hinta on sama riippumatta siitä, mistä vainaja on peräisin. Jos kammio ei ole vielä suvun käytössä, maksaa uurnan hautaus 864 euroa, sisältäen uurnan.

Helsingissä halvin hautaustapa helsinkiläiselle on muistolehtohautaus, joka sisältää tuhkauksen sekä hautausmaksun ja maksaa yhteensä 350 euroa. Ulkopaikkakuntalaiselta muistolehtohautauksesta peritään 660 euroa.

Arkkuhautaus satasia halvempi

Arkkuhautaus on kalliimpi hautaustapa Suomessa ja Virossa. Helsingissä neljä viidestä hautaamisesta on jo tuhkaamishautauksia.

Tallinnalaisesta Forsiusen hautaustoimistosta kerrotaan, että arkkuhautauksen keskihinta pyörii Tallinnassa 1100 euron kieppeissä. Lisäksi omaisten on maksettava hautausmaan maksut, mitkä Tallinnassa ovat halvimmillaan alle 200 euroa.

Helsingissä arkkuhautaukselle kertyy hintaa haudan lunastuksesta 25 vuodeksi, 400 euroa, ja hautausmaksusta, 570 euroa. Uusissa arkkuhautapaikoissa maksetaan lunastuksen yhteydessä yleensä myös haudanpinnan perushoito 25 vuodeksi, 1200 euroa.

Suomen Hautaustoimistojen Liiton mukaan Suomen hautaustoimistojen velottama keskihinta niiden omista palveluista on keskimäärin 1500 euroa per hautaus, eli siis 400 euroa korkeampi kuin Virossa.

Kuljetus käy kalliiksi

Virossa järjestettävissä hautajaisissa suomalaiselle koituisi huomattavan suuri kuluerä vainajan kuljettamisesta Suomesta Viroon. Vainaja on kuljetettava vainajan kuljettamiseen varta vasten varatulla ajoneuvolla, ja arvokkaasti, eikä suinkaan ”Latvian malliin” tavallisella pakettiautolla, jossa ei ole jäähdytyslaitteita.

Tallinnalaisista hautaustoimistoista kerrotaan, että ne kaikki ovat valmiita noutamaan ruumiin Suomesta omalla ruumisautollaan, ja että tälle palvelulle kertyy hintaa 400 - 500 euroa.

Kokonaisuutena näyttää kuitenkin siltä, että hautajaisia Virossa voi nimittää halpahautajaisiksi. Viemällä hautajaiset Viroon suomalainen voi säästää useita satoja euroja.

Hautajaisten hinta Virossa tippuu sitä mukaa, mitä kauemmaksi Tallinnasta haudataan. Etelä-Virossa on erityisen edullista haudata ja tuhkata.

Huomioon kannattaa ehkä kuitenkin ottaa se, että Virossa sijaitsevalla haudalla vierailusta koituu myöhemmin lisäkuluja ainakin laivamatkojen muodossa.

Pelkkää tuhkaamista Virossa ei kannata teettää, ellei ruumis satu jostain syystä jo olemaan Virossa valmiina.

Liitto: ei kannata

Suomen Hautaustoimistojen Liiton puheenjohtaja Ilkka Ollonen sanoo kuulevansa nyt ensimmäistä kertaa, että jotkut suomalaiset pohtivat mahdollisuutta järjestää hautajaiset Virossa.

- Itse en pidä Suomen kansalaisen hautaamista Viroon mitenkään järkevänä, vaikka mahdollista se voi toki olla. Kustannustason takia sitä ei ainakaan kannata tehdä, toteaa Ollonen.

- Suomessa hautajaiset suoritetaan suomalaisia perinteitä noudattaen. Hautauksen hinta muodostuu omaisten valinnoista arkun, uurnan, muistotilaisuuden ja muiden asioiden suhteen, ja lisäksi kustannuksiin vaikuttavat maksut hautapaikasta ja seurakunnan muista maksuista sekä kuolinilmoituksista ja niin edelleen.

Ollosen mukaan suomalaiset ovat erittäin tyytyväisiä kotimaassaan järjestettyihin hautajaisiin, ja tämän todistaa myös Hautaustoimistojen Liiton teettämä tuore kyselytutkimus.